Franz Viehböck

Franz Artur Viehböck (sündinud 24. augustil 1960 Viinis) on Austria elektriinsener ja esimene Austria kosmonaut. Ta külastas Sojuz TM-13 meeskonnaliikmena kosmosejaama Mir, naastes Maale Sojuz TM-12 pardal, kui oli kosmoses veetnud veidi üle nädala.

Karjäär
 
Viehböck valiti koos arst Clemens Lothalleriga osalema Nõukogude Liidu ja Austria Vabariigi ühisprojektis Austromir 91. Pärast kaks aastat kestnud treeningut valiti Sojuz TM-13 meeskonnaliikmeks Viehböck. Missioon startis 2. oktoobril 1991. Peale austerlase viibisid Sojuzi pardal NSV Liidu kosmonaudid Aleksandr Volkov ja Toktar Aubakirov.

Miri pardal sooritas ta 15 meditsiini-, füüsika- ja kosmosetehnikakatset. Viehböck naasis Maale 10. oktoobril Sojuz TM-12 pardal koos Sergei Kirkaljovi ja Anatoli Artsebarskiga. Kokku viibis Viehböck kosmoses 7 päeva ja 22 tundi.

Järgmise kahe aasta jooksul pidas ta loenguid missiooni kohta. Seejärel kolis ta Ameerika Ühendriikidesse ja töötas Rockwelli lennukitehases. Pärast Rockwelli liitmist Boeinguga töötas ta mõnda aega Viinis ja hiljem suunati ta tööle Alam-Austriasse.

Kosmonaudid
Austria inimesed
Sündinud 1960